KONSTITUCIJOS KOMISIJOS APSKRITO STALO DISKUSIJA
2013 metų birželio 5 dieną 14 val. Seimo Konstitucijos komisija organizuoja apskrito stalo diskusiją „Savivaldybių biudžetų išorės kontrolė: savivaldybių kontrolierių ir Valstybės kontrolės kompetencija ir bendradarbiavimas“. Diskusija vyks Seimo Konstitucijos salėje (I rūmai, III aukštas).

Diskusija organizuojama atsižvelgiant į Valstybės ir savivaldybių vidaus auditorių asociacijos prašymą pakeisti Lietuvos Respublikos Konstitucijos 134 straipsnį taip, kad Valstybės kontrolei būtų pavesta ne tik valstybės, bet ir savivaldybių biudžetų priežiūra ir kontrolė. Būtent tokios nuostatos, pasak pareiškėjų, buvo įtvirtintos Lietuvos Respublikos stojimo į Europos Sąjungą derybinėse pozicijose, kurių Lietuva privalo laikytis. 
Diskusijoje pakviesti skaityti pranešimus Valstybės kontrolės, Valstybės ir savivaldybių vidaus auditorių asociacijos, Savivaldybių kontrolierių asociacijos atstovai, pranešimą skaitys Teisės ir teisėtvarkos komiteto pirmininkas Julius Sabatauskas, dalyvauti diskusijoje pakviesti Finansų ministerijos, Mykolo Romerio universiteto, Teisės instituto, Europos teisės departamento, savivaldybių atstovai. 
